b'\n_START_ARTICLE_\nSillatank\n_START_PARAGRAPH_\nSillatank on soomustatud pioneeris\xc3\xb5iduk, mis on m\xc3\xb5eldud peamiselt assisteerima tanke, soomukeid, aga ka jalav\xc3\xa4e\xc3\xbcksusi j\xc3\xb5gede, kaevikute, purustatud sildade ning muude kitsaste maal\xc3\xb5hede \xc3\xbcletamisel. Eksisteerivad nii terve-, kui ka kokkuk\xc3\xa4iva sillaga sillatankid.\n_START_SECTION_\nAjalugu\n_START_PARAGRAPH_\nVajadus sillatankide j\xc3\xa4rele tekkis Esimese maailmas\xc3\xb5ja ajal, kui algas tankide lai kasutuselev\xc3\xb5tmine. Kuna tankide lindid ei olnud piisavalt pikad, kippusid tankid esiosaga kaevikusse s\xc3\xb5itma, j\xc3\xa4\xc3\xa4des selle tagaj\xc3\xa4rjel kaevikutesse kinni. 1919. aastaks olid Suurbritannia armeel olemas Mark V** tankid, mille k\xc3\xbclge oli monteeritud t\xc3\xb5stetehnika, mis v\xc3\xb5imaldas kaasas vedada kerget kaasaskantavat silda. Teise maailmas\xc3\xb5ja ajal, kui muutusid populaarseks v\xc3\xa4lks\xc3\xb5jad, andis v\xc3\xb5imalikult kiire motoriseeritud \xc3\xbcksuste liikumine s\xc3\xb5divale poolele v\xc3\xa4ga suure eelise. Seega muutus vajalikuks spetsialiseeritud masinate olemasolu, mis oleks v\xc3\xb5imelised tagama soomukite ning tankide maksimaalselt kiire liikumise lahinguv\xc3\xa4ljal. Et lihtsustada nende masinate remonti ning ehitamist, kasutati nende aluseks tavaliselt olemasolevaid tanki keresid, mille k\xc3\xbclge monteeriti silla paigalduseks vajalikud t\xc3\xb5stemehhanismid. \xc3\x9cheks esimeseks seeriatootmisesse l\xc3\xa4inud sillatankiks on Br\xc3\xbcckenleger IV tank, mille kerena kasutati Panzer IV kere, ning mis v\xc3\xb5eti relvastusele 1940. aastal.\n_START_SECTION_\nToimep\xc3\xb5him\xc3\xb5te\n_START_PARAGRAPH_\nTakistuse \xc3\xbcletamiseks t\xc3\xb5stab tank oma silla takistuse kohale (kokkuk\xc3\xa4iva silla puhul lastakse eelnevalt sild sirgeks) ning toetab silla m\xc3\xb5lemad otsad takistuse \xc3\xa4\xc3\xa4rtele. Seej\xc3\xa4rel \xc3\xbchendab tank ennast silla k\xc3\xbcljest lahti ning s\xc3\xb5idab eemale. Kui k\xc3\xb5ik soomustehnika on silla \xc3\xbcletanud, s\xc3\xb5idab sillatank \xc3\xbcle silla ning \xc3\xbchendab ennast silla teise otsa k\xc3\xbclge. Seej\xc3\xa4rel t\xc3\xb5stetakse sild tagasi \xc3\xbcles ja tank v\xc3\xb5ib s\xc3\xb5ita j\xc3\xa4rgmise takistuse juurde. Kuna tank on tavaliselt soomustatud ning silla maha- ning pealet\xc3\xb5stmine k\xc3\xa4ib t\xc3\xa4ielikult mehaaniliselt, ilma inimeste juuresolekuta, v\xc3\xb5ib sillatank tegutseda ka vastase tule all. Silla lahti- v\xc3\xb5i kokkupanek v\xc3\xb5tab aega ainult m\xc3\xb5ned minutid.'